墨竹
作者：秦觀
朝代：宋

paragraphs: 墨君颯颯風雨鳴，垂鸞舞鳳翻青綬。
一竿珍重幾百緡，奚啻渭川三萬畝。
金鏘玉戛空琴聲，婢行奴顔謝花柳。
得亭真從寂寞間，卓古高標壓群醜。
不須辨直致湘江，便覺滿窗凉意透。
挺然葉節抱風孤，頓應君子虛心受。
雷迸籜龍龍欲走，櫻笋紛紛徒適口。
破除肉味若聞韶，王猷笑詠還依舊。
藉檻湘陰凈簡書，接地春華幻塵垢。
拂手筆端別有神，往來平安報良友。
前時無偶後無繼，奇寶秘靈宜永久。